
Проект
Наредба № …….. от 2026 г. за извършване на услуги от общ икономически интерес с железопътен транспорт
Раздел I
Общи разпоредби
Чл. 1. (1) С тази наредба се определят условията и редът за извършване на услуги от общ икономически интерес с железопътен транспорт на територията на Република България.
	(2) Задължението за извършване на услуги от общ икономически интерес се възлагат чрез договор. Договорът се възлага по правилата на Регламент (ЕО) № 1370/2007 на Европейския парламент и на Съвета от 23 октомври 2007 г. относно обществените услуги за пътнически превоз с железопътен и автомобилен транспорт и за отмяна на регламенти (ЕИО) № 1191/69 и (ЕИО) № 1107/70 на Съвета (ОВ, L 315, 03/12/2007), наричан по-нататък „Регламент (ЕО) № 1370/2007“ и по реда на Закона за обществените поръчки.
Чл. 2. (1) С възлагането на задължението за извършване на услуги от общ икономически интерес се цели постигането на определено равнище в транспортното обслужване и цени за даден вид услуги, извършвани с железопътен транспорт.
(2) Задължението по ал. 1 се възлага за извършване на транспортни услуги, които превозвачът, в случай че се съобразява с търговския си интерес, не би поел в същия размер или при същите условия.
(3) Финансовата тежест, произтичаща от икономическата неизгода за превозвача по ал. 2, се компенсира от държавата или общините.
(4) Задължението по ал. 1  включва:
1. задължение за експлоатация;
2. задължение за превоз;
3. тарифно задължение.
Чл. 3. Задължението за извършване на услуги от общ икономически интерес е извършване на железопътен превоз на пътници на територията на Република България.
	
Раздел II 
Определяне на обхвата на задължението за извършване на услуги от общ икономически интерес с железопътен транспорт

Чл. 4. (1) Преди провеждането на процедура за възлагане на задължение за извършване на услуги от общ икономически интерес с железопътен транспорт министърът на транспорта и съобщенията или кметът на съответната община определят обхвата на задължението, като изготвят предварителна оценка, която включва:
1. оценка на потребителското търсене на пътнически железопътни услуги;
2. оценка на пазарното предлагане, включително на услугите, които биха могли да бъдат предоставени от пазарните оператори, за да отговорят, дори и частично, на потребителското търсене, при липса на задължение за извършване на услуги от общ икономически интерес. Оценката включва консултации с превозвачите относно техния интерес да предлагат съответните услуги чрез услуги от търговски интерес.
[bookmark: _Hlk233117726]3. оценка на възможността за прилагане на мярка, която нарушава конкуренцията в по-малка степен от възлагането на договор за извършване на услуга от общ икономически интерес.
(2) При определянето на обхвата на задължението се дава приоритет на подхода, който нарушава в най-малка степен функционирането на вътрешния пазар.
(3) Обхватът на задължението трябва да е пропорционален на действителната нужда от обществена услуга.
Чл. 5. (1) Предварителната оценка по чл. 4, ал. 1 се публикува на официалната интернет страница на Министерството на транспорта и съобщенията или на съответната община.  
(2) Кметът на съответната община уведомява министъра на транспорта и съобщенията за планираното възлагане на задължение за извършване на услуги от общ икономически интерес с железопътен транспорт в срок от 10 дни от публикуването на предварителната оценка по чл. 4, ал. 1 чрез Интелигентната система за управление на обществения транспорт по чл. 14, ал. 1 от Закона за обществения транспорт.
Чл. 6. (1) При провеждане на конкурентна процедура за възлагане министърът на транспорта и съобщенията или кметът на съответната община правят оценка на необходимостта от мерки, които да осигурят ефективен и недискриминационен достъп до подходящ подвижен състав и до материална база за ремонт, поддържане и експлоатация.
(2) Оценката се оповестява публично на официалната интернет страница на Министерството на транспорта и съобщенията или на съответната община не по-късно от 6 месеца преди стартиране на процедурата за възлагане.
(3) При установена в оценката необходимост от мерки за осигуряване на ефективен и недискриминационен достъп до подходящ подвижен състав, министърът на транспорта и съобщенията или кметът на съответната община може да предприеме такива мерки съгласно чл. 5а, параграф 2 от Регламент 1370/2007.
(4) Ако подвижен състав се предоставя на нов превозвач, в документацията на процедурата за възлагане се включва наличната информация за разходите за поддръжка на подвижния състав и за неговото техническо състояние.
 	(5) Ако подвижен състав е закупен с публични средства и е предоставен на превозвач, изпълняващ договор за извършване на услуга от общ икономически интерес, призчисляването на субсидията за компенсиране на задължението за превоз в разходите за амортизация не се включват амортизационните отчисления за активите, придобити със публичните средства. 
Раздел III
Възлагане на задължение за извършване на услуга от общ икономически интерес с железопътен транспорт 
Чл. 7. (1) Министерският съвет по предложение на министъра на транспорта и съобщенията или общинският съвет по предложение на кмета на съответната община приемат решение за провеждане на процедура за  възлагане на задължение за извършване на услуги от общ икономически интерес.
	(2) С решението по ал. 1 се определят:
1. задълженията за извършване на обществена услуга, които операторът на обществени услуги трябва да изпълнява, и съответните географски райони, в които ще се извършват;
2. предварително, по обективен и прозрачен начин:
а) параметрите, въз основа на които се изчислява компенсацията, ако има такава;
б) естеството и обема на каквито и да било предоставени изключителни права, ако се предвиждат такива и мотиви за тях;
3. условията за подизпълнение, ако се предвиждат такива и мотиви за тях;
	4. показателите за ефективност;
	4. системата „бонус-малус“;
5. срокът на договора;
6. други условия.
(3) Министерският съвет, съответно общинският съвет, не може да приема решение за възлагане на задължение за извършване на услуги от общ икономически интерес, ако такова задължение вече е възложено от другия орган за съответната територия.
[bookmark: _Hlk233118116](4) С решението по ал. 1 Министерският съвет възлага на министъра на транспорта и съобщенията да проведе процедурата за възлагане на задължение за извършване на услуги от общ икономически интерес по отношение на:
[bookmark: _Hlk233119798]1. определен вид обществени превозни услуги с железопътен транспорт, извършвани на територията на цялата страна или на част от нея;
2. една или повече социални категории пътници, на които е предоставил право на безплатно или с намалени цени пътуване .
(5) С решението по ал. 1 общинският съвет възлага на кмета на общината да проведе процедурата за възлагане на задължение за извършване на услуги от общ икономически интерес по отношение на:
1. определен вид обществени превозни услуги с железопътен транспорт, извършвани на територията на съответната община; 
2. една или повече социални категории пътници, живеещи на територията на съответната община;
(6) Преди приемане на решение за провеждане на процедура или за възлагане на задължения по реда на чл. 8 кметът на съответната община е длъжен да направи запитване към министъра на транспорта и съобщенията дали задължението не е възложено вече от Министерския съвет.	
(7) Общинският съвет след възлагането на процедурата е длъжен да представи информация в Интелигентната система за управление на обществения транспорт за всяко възложено задължение в т.ч. за сключения договор и за всяка промяна в него в 14-дневен срок от сключването му или промяната.	
	(8) Възлагането по ал. 4 и 5 се извършва въз основа на справедлива, открита, прозрачна, и недискриминационна конкурентна процедура, освен в случаите, посочени в чл. 5, параграф 3а, 4, 4а, 4б, 5 и 6 от Регламент (ЕО) № 1370/2007.

	Чл. 8 (1) В случаите, посочени в чл. 5, параграф 5 от Регламент (ЕО) № 1370/2007, органът по чл. 7, ал. 4 или 5 може да предприеме спешна мярка при условията и в сроковете на регламента, като публикува съобщение на официалната си интернет страница или я оповести чрез средствата за масово осведомяване, или чрез изпращането на съобщението до организации на заинтересованите лица или по друг подходящ начин, в 3-дневен срок от приемането ѝ.
	(2) Превозвачът, на когото е наложена спешната мярка по ал. 1, има право да обжалва решението за налагане предоставянето на определена обществена услуга в 14-дневен срок от уведомяването му по реда на Административнопроцесуалния кодекс.
	(3) Всяко заинтересовано лице по смисъла на чл. 5, параграф 7 от Регламент (ЕО) № 1370/2007 има право да обжалва налагането на спешната мярка по отношение на нейната законосъобразност в 14-дневен срок от оповестяването ѝ по ал. 1 по реда на Административнопроцесуалния кодекс.
	Чл. 9 Всяко заинтересовано лице по смисъла на чл. 5, параграф 7 от Регламент (ЕО) № 1370/2007 има право да обжалва решенията по чл. 5, параграф 2-4 и 6 от Регламент (ЕО) № 1370/2007 по отношение на тяхната законосъобразност в 14-дневен срок от публичното им оповестяване по реда на Административнопроцесуалния кодекс.
[bookmark: _Hlk233121081]Чл. 10 (1) Всяко заинтересовано лице по смисъла на чл. 5, параграф 7 от Регламент (ЕО) № 1370/2007 има право да обжалва пред изпълнителния директор на Изпълнителна агенция „Железопътна администрация“ решенията по чл. 5, параграфи 4а и 4б от Регламент (ЕО) № 1370/2007 по отношение на обосноваността им в 14-дневен срок от публичното им оповестяване.
(2) Изпълнителният директор на Изпълнителна агенция „Железопътна администрация“ се произнася с решение в срок от 30 дни. Когато особено важни причини налагат, срокът може да бъде удължен с не повече от 30 дни, за което се уведомява заинтересовано лице. 
(3) Решението на изпълнителния директор на Изпълнителна агенция „Железопътна администрация“ по ал. 2 се обжалва по реда на Административнопроцесуалния кодекс.
Чл. 11. Задължение за извършване на услуги от общ икономически интерес се възлага на лицензирани железопътни превозвачи, които притежават документите, необходими за извършване на железопътни превози на пътници съгласно Закона за железопътния транспорт и нормативните актове по прилагането му.
	Чл. 12. В условията за провеждане на процедурата за възлагане се включват:
1. подробно описание на обхвата и обема на възлаганите услуги, и съответните географски райони, в които ще се извършват;
2. продължителност на възлагането;
3. изключителни права, ако се предоставят такива;
4. достъп до подвижен състав и материална база за ремонт, поддържане и експлоатация;
5. социални стандарти и гарантиране правата на заетите лица;
6. правилата за определяне на компенсацията;
7. механизмите за разпределение на разходите, свързани с предоставяните услуги, в съответствие с чл. 4, параграф 1, буква „в“ от Регламент (ЕО) № 1370/2007;
8. механизмите за разпределяне на приходите от продажбата на билети в съответствие с чл. 4, параграф 2 от Регламент (ЕО) № 1370/2007;
9. ключови показатели за ефективност и качество на възлаганите услуги;
10. система „бонус-малус“;
11. дали и какъв процент от услугите могат да се извършват от подизпълнител, при спазване на чл. 4, параграф 7 от Регламент (ЕО) № 1370/2007;
12. информация съгласно чл. 4, параграф 8 от Регламент (ЕО) № 1370/2007;
13. други условия; 
Чл. 13 (1) След приключване на процедурата за възлагане министърът на транспорта и съобщенията предлага на Министерския съвет, съответно кметът - на общинския съвет, да приеме решение за възлагане. Предложението се мотивира и съдържа резултатите от проведената процедура.
(2) Министерският съвет, съответно общинският съвет, приема решение, с което определя превозвача, на когото възлага изпълнението на задължението за извършване на услуги от общ икономически интерес.
(3) Решението по ал. 1 задължително съдържа:
1. наименованието на превозвача, на когото се възлага изпълнението на задължение за извършване на обществени услуги;
2. категориите пътници и територията, на която ще се осъществява;
3. вида на задължението; 
4. максималния размер на субсидията за компенсиране на възложеното задължение.
(4) С решението по ал. 1 Министерският съвет упълномощава министъра на транспорта и съобщенията, съответно общинският съвет упълномощава кмета на общината, да сключи договор с определения превозвач.

	
Раздел IV
Договор за възлагане на задължение за извършване на услуги от общ икономически интерес с железопътен транспорт
Чл. 14. (1) Задължението за извършване на услуги от общ икономически интерес с железопътен транспорт се възлага чрез договор, сключен между министъра на транспорта и съобщенията или оправомощено от него лице и съответния превозвач, въз основа на решение на Министерския съвет за възлагане на услугата, съответно между кмета на общината или оправомощено от него лице и съответния превозвач, въз основа на решение на общинския съвет за възлагане на услугата. 
	(2) Договорът се сключва за срок до 15 години, под условие че превозвачът ще поддържа валидна лицензия, и се актуализира ежегодно.
Чл. 15. (1) Договорът за извършване на обществени превозни услуги съдържа:
1. видовете услуги и реда за тяхното отчитане;
2. обхвата и обема на превозите и изискванията за периодичност, продължителност, редовност и капацитет на предлаганата услуга и реда за тяхното отчитане;
3. цените и специалните ценови облекчения и свързаните с тях механизми за компенсация;
4. реда за актуализиране на договора;
5. правата и задълженията на страните;
6. гаранциите;
7. предпоставките за изменение на договора и обстоятелствата, които дават основание за корекция в размера на компенсацията;
8. най-малко минималните стандарти за качество на превозната услуга, посочени в Приложението;
9. показатели за ефективност и реда за тяхното отчитане;
10. система „бонус-малус“;
11. контрол по спазване на договора;
11. санкциите при неизпълнение на договора;
13. основанията за предсрочно прекратяване и други клаузи;
14. изисквания към подвижния състав;
15 други изисквания.
(2) В договора се предвижда условие, че при изтичането му или при прекратяването му подвижният състав се предоставя обратно на министъра на транспорта и съобщенията или на кмета на съответната община, или се прехвърля на друг превозвач, предоставящ услуги от общ икономически интерес с железопътен транспорт, като подвижният състав се предава в състояние, което съответства на предписаната за него експлоатационна технология и годност.
(3) В договора министърът на транспорта и съобщенията или кметът на съответната община предвиждат период на мобилизация от подписването му до ефективната дата на изпълнението му, по време на който избраните железопътни превозвачи се подготвят за започване на обществената превозна услуга. Периодът на мобилизация е не по-кратък от 6 месеца и не се включва в срока на договора. 
(4) По време на периода на мобилизация по ал. 3 не се извършват авансови плащания по договора.
Чл. 16. Правото на компенсация възниква от датата на сключване на договора или от друг срок, определен в договора.

Раздел V
Компенсиране на задължението за извършване на услуги от общ икономически интерес с железопътен транспорт
Чл. 17. (1) Максималният размер на компенсациите, изплащани от държавата, се определя ежегодно със Закона за държавния бюджет за съответната година и се отразява в договора.
	(2) Размерът на компенсациите се изчислява по параметрите, посочени в решението по чл. 7, ал. 1 и при спазване изискванията на Регламент (ЕО) № 1370/2007.
[bookmark: _Hlk233123997](3) Железопътният превозвач, изпълняващ задължението за извършване на услуги от общ икономически интерес, се компенсира по условията и реда на наредбата по чл. 47, ал. 1 от Закона за обществения транспорт. 

Раздел VI
Публикуване
Чл. 18. (1) Органът, който ще провежда процедурата по реда на Закона за обществените поръчки, публикува в „Официален вестник“ на Европейския съюз поне една година преди провеждането й най-малко следната информация:
1. наименованието и адреса на органа, който ще провежда процедурата;
2. предвиждания вид на възлагане на поръчката;
3. услугите и районите, които евентуално ще бъдат обхванати от поръчката.
4. предвидената начална дата и продължителност на обществената поръчка за услуги.
(2) Органът, който ще провежда процедурата, може да реши да не публикува информацията по ал. 1, когато обществена поръчка за услуги се отнася до предоставяне на услуги за пътнически превоз, възлизащи на по-малко от 50 000 километра годишно.
(3) Ако информацията по ал. 1 се промени след публикуването, органът, който ще провежда процедурата, публикува съответната поправка във възможно най-кратък срок. Поправката не засяга началната дата на откриване на процедурата за възлагане на обществена поръчка.
(4) Обявления по ал. 1 - 3 не се публикуват при възлагане по чл. 8.
(5) Всеки орган, възложил задължение за обществен превоз на пътници, публикува веднъж годишно доклад, изготвен в съответствие с изискванията по чл. 7, пар. 1 от Регламент (ЕО) № 1370/2007.
(6) При пряко възлагане на задължение за обществен превоз на пътници в съответствие с чл. 5, пар. 6 от Регламент (ЕО) № 1370/2007, органът, възложил задължението в едногодишен срок от възлагането оповестява информацията, посочена в чл. 7, пар. 3 от Регламент (ЕО) № 1370/2007.
Раздел VII
Контрол на изпълнението на договор за възлагане на задължение за извършване на услуги от общ икономически интерес с железопътен транспорт

Чл. 19. Възложителите на задължение за извършване на услуги от общ икономически интерес с железопътен транспорт или упълномощени от тях лица извършват текущ контрол на изпълнението на възложения от тях договор.
	Чл. 20. (1) Контролът по чл. 19 се извършва въз основа на:
	1. проверка и анализ на отчетите на железопътния превозвач за изпълнението на договора за възлагане;
	2. планирани проверки на място, извършвани въз основа на  планиран график;
	3. извънредни проверки на място – при възникнала необходимост или при подаден сигнал.
	(2) При осъществяване на текущия контрол по чл. 19 възложителите и  упълномощените  от тях лица имат право:
	1. на свободен достъп до всички обекти, сгради и съоръжения, използвани от железопътния превозвач за целите на изпълнение на договора за възлагане, в т. ч. до превозните средства, включително по време на превоз;
	2. да изискват и да проверяват документи, данни, сведения и справки, включително финансови и счетоводни записи, свързани с изпълнението на договора за възлагане; 
	3. да изискват от проверяваните лица и да получават писмени обяснения във връзка с изпълнението на договора за възлагане в срок до 14 дни от получаване на искането;
	4. да дават указания за отстраняване на констатирани пропуски и нарушения.
	(3) Проверките по ал. 1 могат да обхващат:
	1. спазване на изискванията за обем и качество на превозните услуги, в т.ч. за редовност и точност;
	2. условията за превоз на пътници и нивото на обслужване, превозните средства, пътническите съоръжения, техническото състояние, чистота и други;
	3. информацията, предоставяна на пътниците;
	4. продажбата и издаването на превозни документи, приходите от тях и други;
	5. водене на необходимата документация съгласно нормативните актове и договора за възлагане;
	6. други обстоятелства, които са свързани с предмета на договора за възлагане.
	(4) За извършените проверки по ал. 1 се съставят протоколи, които съдържат констатации, изводи и заключения от извършената проверка, а при установяване на неизпълнения и нарушения - и предложения за:
	1. мерки за отстраняване на констатираните неизпълнения на договора за възлагане;
	2. сезиране на компетентни органи - при констатирано неизпълнение на нормативни изисквания;
	3. налагане на санкции и неустойки;
	4. предсрочно прекратяване на договора за възлагане.
	(5) Към протоколите по ал. 4 се прилагат и документите, въз основа на които са направени констатациите, изводите и заключенията, когато е приложимо.

ЗАКЛЮЧИТЕЛНА РАЗПОРЕДБА
§ 1. Наредбата се издава на основание чл. 40, ал. 5 от Закона за обществения транспорт.

7

